“ชวน” โต้ “ปชป.” แพแตก! หลัง “อรรถวิชช์” ไขก๊อกตาม “กรณ์” ร่วมตั้งพรรคใหม่
“ชวน หลีกภัย” โต้ “พรรคประชาธิปัตย์” แพแตก! หลัง “อรรถวิชช์” ไขก๊อกตาม “กรณ์” ร่วมตั้งพรรคใหม่ สร้างบรรทัดฐานการเมืองแบบสตาร์ทอัพ 
“ชวน หลีกภัย” โต้ “พรรคประชาธิปัตย์” แพแตก! หลัง “อรรถวิชช์” ไขก๊อกตาม “กรณ์” ร่วมตั้งพรรคใหม่ สร้างบรรทัดฐานการเมืองแบบสตาร์ทอัพ
16 ม.ค. 2563

นายชวน หลีกภัย ประธานสภาผู้แทนราษฎร และที่ปรึกษาพรรคประชาธิปัตย์ กล่าวถึงปัญหาภายในพรรคประชาธิปัตย์ที่ส่อเค้าแตกว่า ไม่ทราบถึงกระแสข่าวที่ระบุว่าอาจมีสมาชิกพรรคลาออกเพิ่มเติม หลังจากที่เมื่อช่วงเช้าวันนี้(16 ม.ค.63) นายอรรถวิชช์ สุวรรณภักดี อดีต ส.ส.กทม.โพสต์เฟซบุ๊กเปิดเผยว่าได้ลาออกจากพรรคเพื่อร่วมกับนายกรณ์ จาติกวณิช อดีตรองหัวหน้าพรรคประชาธิปัตย์ (ปชป.) ที่ลาออกไปก่อนหน้านี้ เพื่อตั้งพรรคใหม่ที่คาดว่าจะใช้ชื่อ “ขับเคลื่อนไทย”
โดยนายชวน ระบุว่า เป็นเรื่องของผู้บริหารพรรคที่จะเข้าไปดูแลปัญหาที่เกิดขึ้น แต่โดยส่วนตัวได้พยายามให้กำลังใจคนในพรรค ขอให้ทุกคนอดทนไม่ว่าจะอยู่ในตำแหน่งใดก็ตาม แต่ยอมรับว่าตำแหน่งทางการเมืองที่สำคัญๆมีอยู่จำกัด ทำให้คนเก่งหลายคนไม่มีโอกาสได้เข้าไปทำงาน
“ขอให้ทุกคนอดทน เพราะเป็นเรื่องปกติของพรรคการเมืองที่พรรคใดได้เสียงน้อยสัดส่วนการเข้าไปทำงานก็น้อยไปด้วย ทำให้คนที่มีศักยภาพ ไม่มีโอกาสได้ทำงาน สิ่งที่ตนทำได้ขณะนี้คือให้กำลังใจ บางทีเรื่องนี้ก็วัดความอดทนของสมาชิกได้เหมือนกัน” นายชวน กล่าว
เมื่อผู้สื่อข่าวถามว่า ในฐานะผู้ใหญ่ในพรรคที่ทุกคนให้การยอมรับต้องลงไปเคลียร์ใจหรือไม่ นายชวน กล่าวว่า ปกติคนในพรรคจะมาพบอยู่แล้ว ซึ่งตนทำได้เพียงอธิบายและทำความเข้าใจ
“ส่วนตัวไม่อยากให้ใครออกจากพรรค ใครที่มาปรึกษาก็ห้ามทุกคน แต่ก็ไม่สามารถห้ามได้เพราะขึ้นอยู่กับการตัดสินใจของแต่ละคน บางเรื่องต้องใช้เวลา ใช้ความอดทน แม้กระทั่งในตำแหน่งผู้บริหารก็มีจำกัด หลายคนที่มีความเหมาะสมแต่ไม่มีตำแหน่ง” นายชวน กล่าว
ทั้งนี้ นายอรรถวิชช์ สุวรรณภักดี ได้โพสต์เฟซบุ๊กส่วนตัว ประกาศลาออกจากการเป็นสมาชิกพรรค ปชป. เพื่อไปทำงานการเมืองร่วมกับนายกรณ์ โดยระบุว่า วันนี้ได้ยื่นหนังสือลาออกจากพรรคประชาธิปัตย์ และได้ไปกราบลานายชวน ซึ่งเป็นผู้ที่เคารพรักเมื่อวานนี้ พร้อมบอกว่าเป็นการตัดสินใจที่ยากที่ต้องจากพรรคการเมืองที่ดี และมีรากฐานทางความคิดมายาวนาน
แต่การเมืองที่ตนอยากเห็น คือการเมืองที่กระชับ ชัดเจน รองรับวิกฤตการเปลี่ยนแปลงของโลก เพื่อนำประเทศเข้าสู่โครงสร้างเศรษฐกิจแบบใหม่ เป็น Startup ทางการเมืองที่จะฉีกกรอบแนวคิดการบริหารราชการแผ่นดินอย่างสร้างสรรค์ อยากเห็นคนจริง คนทำงานในหลากหลายอาชีพ มาช่วยกันขับเคลื่อน พลิกโฉมประเทศไทย
“ผมกับพี่กรณ์ตกลงกันว่า ได้เวลาลงมือทำ ถึงไหนถึงกัน สร้างการเมืองที่มีความเปลี่ยนแปลงอย่างมีคุณธรรม และอยากชวนทุกคนมาร่วมทางเดิน ลุยไปทำในสิ่งที่เชื่อกัน” นายอรรถวิชช์ ระบุ


 
 
 
 
 